Regeringen er klar med nye tiltag, der skal hjælpe landets små og mellemstore virksomheder i den økonomisk krise, der truer som følge af udbruddet af coronavirussen. Konkret foreslår regeringen at udskyde momsbetalingerne for små og mellemstore virksomheder samt udskyde fristen for betaling af B-skat. Tiltagene ventes, ifølge regeringen, at forbedre virksomhedernes likviditet - penge til rådighed - med 40 milliarder kroner. Det oplyser Skatteministeriet i en pressemeddelelse . I alt forventer regeringen, at små virksomheder vil udskyde moms for 15 milliarder kroner, og at beløbet vil ende på 20 milliarder kroner for de mellemstore virksomheder. Udskydelsen vil ske ved, at de to halvårlige afgiftsperioder lægges sammen. Det vil betyde, at mellemstore virksomheder kan vente til 1. september 2020 med at indbetale deres moms, mens små virksomheder først skal betale moms 1. marts 2021. Pengene skal dog fortsat betales - indbetalingen udskydes blot. I sidste uge fik de store virksomheder, med en momspligtige omsætning på over 50 millioner kroner, en lignende mulighed. I et faktaark om de nye initiativer, beskriver Skatteministeriet dem som "ekstraordinære tiltag". April og maj holdes fri for B-skat Udskydelsen af B-skat vil beløbe sig til fem milliarder kroner, skriver Skatteministeriet i sin pressemeddelelse. Konkret ønsker regeringen, at den betalingsfrist, som ellers lå 20. april, flyttes to måneder til 20. juni, mens fristen 20. maj udskydes til 20. december. Dermed bliver april og maj helt fri for betaling af B-skat. Selvstændigt erhvervsdrivende kan derudover selv reducere deres B-skattebetaling for resten af 2020, hvis de på SKAT.dk nedsætter deres forventede indtjening for 2020. - Danmark er et iværksætterland med mange små og mellemstore virksomheder. De virksomheder og deres medarbejdere ønsker regeringen at hjælpe bedst muligt gennem de nuværende udfordringer, udtaler skatteminister Morten Bødskov (S) i pressemeddelelsen. Han fortæller samtidig, at der desuden bliver arbejdet på andre tiltag, der kan "holde hånden under selvstændige". De nye tiltag skal behandles som et ændringsforslag til et allerede fremsat lovforslag om en hjælpepakke, regeringen fremlagde i tirsdag. Pakken skal blandt andet gøre det muligt at udskyde betalingsfristerne for A-skat, arbejdsmarkedsbidrag og moms for store virksomheder. I hjælpepakken, der blev præsenteret tirsdag, var der lagt op til at sikre danske virksomheder øget likviditet for 125 milliarder kroner. Med de nye tiltag, Skatteministeriet har præsenteret i dag, øges den sum til potentielt 165 milliarder kroner. Beløbet er dog behæftet med en vis usikkerhed.

Opsummering:
Nye tiltag skal sikre øget likviditet - penge til rådighed - for små og mellemstore virksomheder i Danmark.